《次韵子瞻见寄》
宋代·苏辙

我将西归老故丘，长江欲济无行舟。
宦游已如马受轭，衰病拟学龟藏头。
三年学舍百不与，糜费廪粟常惭羞。
矫时自信力不足，従政敢谓学已优。
闭门却扫谁与语，昼梦时作钧天游。
自従四方多法律，深山更深逃无术。
众人奔走我独闲，何异端居割蜂蜜。
怀安已久心自知，弹劾未至理先屈。
余杭军府百事劳，经年未见持干旄。
贾生作傅无封事，屈平忧世多离骚。
烦刑弊法非公耻，怒马奔车忌鞭箠。
藐藐何自听谆谆，谔谔未必贤唯唯。
求田问舍古所非，荒畦弊宅今余几。
出従王事当有程，去须膰肉嫌无名。
扫除百忧唯有酒，未退聊取身心轻。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。